Kaare Dybvad Bek (S), 2025-04-03:
Også tak til Dansk Folkeparti for at fremsætte det her beslutningsforslag, hvor man pålægger regeringen at fremsætte et lovforslag i indeværende kalenderår, der sikrer, at udlændinge uden dansk statsborgerskab, som har opnået opholdstilladelse og efterfølgende kan få deres familier til Danmark via familiesammenføring, kan udvises sammen med deres familie, hvis de eller et andet medlem af familien, der er familiesammenført, begår gentagen kriminalitet eller deltager i organiseret kriminalitet.
Lovforslaget skal indeholde en repatrieringsordning, der skal sikre en effektiv hjemsendelse, og effekten af ordningen skal evalueres årligt.
Som støtte for forslaget anføres bl.a., at Danmark ikke skal huse familier, der systematisk nægter at bidrage positivt til samfundet, og at det kun er logisk, at en del familier kan miste deres opholdstilladelse, hvis et medlem af familien forbryder sig mod samfundets love.
Jeg vil starte med at sige, at regeringen er enig med forslagsstillerne i, at man ikke har noget at gøre i Danmark, hvis man misbruger vores gæstfrihed til at begå kriminalitet.
Jeg er dog ikke enig med forslagsstillerne i, at det er logisk og rimeligt, at lovlydige borgere skal miste deres opholdstilladelse, alene fordi de er i familie med en, der forbryder sig mod loven, sådan som det må forstås at Dansk Folkeparti ønsker sig med beslutningsforslaget.
Det ville f.eks. betyde, at en udenlandsk kvinde, der er født og opvokset i Danmark, og som har uddannet sig og passer sit arbejde, skal forlade landet, fordi hun har mødt en mand og fået ægtefællesammenføring og det senere viser sig, at han eksempelvis gentagne gange er voldelig, måske også over for hende, og derfor bliver udvist.
Så skal hun miste sit opholdsgrundlag, fordi de to er familiesammenført og den ene part altså er voldelig.
Det synes jeg ikke er rimeligt.
Jeg synes ikke, at det er den måde, vores retspleje skal være på i Danmark.
Jeg mener, at man står til ansvar for sine egne gerninger, men ikke sin families gerninger.
Vi er fra regeringens side enormt optaget af at skærpe udvisningsreglerne.
Så vil jeg sige noget om den historiske gennemgang, som der blev læst op.
Vi havde sidste år det næstlaveste antal opholdstilladelser på asylområdet i den tid, hvor udlændingeloven af 1983 har været i funktion.
Det eneste år, hvor det var lavere, var i 2020, hvor der var coronanedlukket; der kom 601, der fik asyl.
Sidste år var det 864.
I alle de år, hvor Dansk Folkeparti havde bestemmende indflydelse – i 2001-2011 og i 2015-2019 – var der langt højere tal, meget højere tal.
Så den historiefortælling, som man turnerer med, om, at der ikke er sket noget, og at der ikke er noget, der er forandret i den politik, som der er, i forhold til at undgå, at man får for mange uintegrerbare folk til landet, er simpelt hen bare forkert.
Det værste er, at hr. Mikkel Bjørn udmærket godt ved det.
Han ved, at den her regering sætter nye standarder for, hvor godt man har styr på udlændingepolitikken, og at vi i Vesteuropa formentlig er det land, som har bedst styr på og har de laveste tilstrømningstal.
Det er man ikke meget for at indrømme; for det er jo ærgerligt, at det ikke er sket i den periode, hvor man selv havde indflydelsen.
Men man må alligevel vedstå sig det, fordi man jo ikke kan udfordre tal.
Tabellen lyver aldrig, som man siger i fodbold.
Det gælder også i politik.
Der har aldrig, undtagen under coronanedlukningen, været lavere asyltal, end der er nu.
Tak for ordet.